Bring lig in lewens van 1 000 behoeftige kinders dié Kersfees(Foto: Verskaf) Die Christelike Maatskaplike Raad (CMR) Noord bied jaarliks ŉ “Laat daar lig wees”-projek oor Kerstyd aan. Met hierdie projek ontvang 1 000 behoeftige kinders ŉ Kersgeskenk en -partytjie – kinders wat andersins glad nie eers die kans sou gehad het om geskenkpakkies oop te maak nie. Families word ook van kruideniersware voorsien tydens die feesseisoen. Volgens Anja le Cornu van CMR Noord sou die projek natuurlik glad nie moontlik wees sonder die hulp van die publiek nie. Die CMR, ŉ organisasie sonder winsoogmerk, gee hoop aan gesinne in nood en verskaf maatskaplike dienste. Die organisasie lewer dienste by 14 sentrums van hoop in Gauteng, Limpopo en Noordwes. “Ons doen ŉ beroep op Suid-Afrikaners om hul harte en hande oop te maak om ons Kersprojek vanjaar te ondersteun. “Die CMR moes weens tydsdruk die ontbrekende geskenkies self vir die kinders aankoop, maar sal graag weer ons fonds wil aanvul met finansiële bydraes vir die projek,” sê Le Cornu. Die begroting vir die Kersgeskenke is sowat R250 per kind, maar dit sluit nie die koste van die Kerspartytjies vir die kinders by die 14 sentrums in nie. “Hierdie is jou kans om lig in die lewens van behoeftige kinders en gesinne te bring in ŉ tyd wat andersins uiters donker sou wees. Maak ’n donasie en bring hoop.”